Úvod

 Rozhodujúcim dôvodom pre otvorenie otázky právnej formy Technickej inšpekcie, príspevkovej organizácie štátu, bolo prijatie zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov. Zákon konštatuje, že medzi príspevkové organizácie je možné zaradiť iba inštitúcie, ktorých dotácia od štátu presahuje 50% nákladov. Technická inšpekcia plniac princíp trvalého rozvoja kvality činnosti hospodári s kladným hospodárskym výsledkom a neuplatňuje požiadavky na dotácie zo štátneho rozpočtu. 

Uznesenie vlády SR č. 340/2004  ukladá v bode B.1 zriaďovateľom štátnych príspevkových organizácií posúdiť právnu formu hospodárenia príspevkových organizácií a zosúladiť ich právne pomery s návrhom zákona priebežne, najneskôr do 31.12.2006. Ministerstvo práce, sociálnych vecí a rodiny Slovenskej republiky ako zriaďovateľ Technickej inšpekcie považuje za vhodné pripraviť kroky v tomto zmysle bez zbytočného odkladu. 

S ohľadom na potrebu a prínos  výsledkov plnenia úloh vykonávaných Technickou inšpekciou pre udržiavanie dobrej úrovne bezpečnosti technických zariadení na Slovensku a s tým súvisiacou ochranou života a zdravia zamestnancov na pracoviskách v Slovenskej republike nepovažujeme za prijateľné vypustenie povinnosti zabezpečovať kontrolné a inšpekčné činnosti v oblasti bezpečnosti technických zariadení na vyhradených technických zariadeniach s vysokou mierou ohrozenia skupiny A tzv. treťou stranou (nie dodávateľom  a ani používateľom), ktoré zabezpečuje Technická inšpekcia formou tzv. úradných skúšok.

Prijateľným riešením pre naplnenie uznesenia vlády SR č. 340/2004  a zachovanie pozície Technickej inšpekcie je zmeniť jej formu transformáciou  na inú právnickú osobu.

Dôveryhodnosť inšpekčnej organizácie je daná aj veľkosťou jej základného majetku a schopnosťou v jeho výške ručiť za svoju činnosť, organizačnou štruktúrou a širším kolektívnym vedením, čomu najviac vyhovuje forma akciovej spoločnosti. 

Možnosti ústredného orgánu štátnej správy použiť majetok vo vlastníctve štátu na založenie akciovej spoločnosti so 100%  majetkovou účasťou štátu podľa zákona č. 513/1991 Zb. (Obchodný zákonník) v znení neskorších predpisov sú regulované dvomi zákonmi – zákonom č. 523/2004 Z. z. o rozpočtových pravidlách verejnej správy a zákonom č. 278/1993 Z. z. o správe majetku štátu.

Podľa §  21 ods. 11 zákona č. 523/2004 Z. z. o rozpočtových pravidlách verejnej správy rozpočtová organizácia, ktorou je ministerstvo, môže byť zakladateľom alebo zriaďovateľom inej právnickej osoby.  Podľa § 21 ods. 11 zákona č. 523/2004 Z. z. o rozpočtových pravidlách verejnej správy táto kompetencia nie je obmedzená podmienkou rozpočtovania prostriedkov. Ustanovenie sa dovoláva možnosti postupovať podľa zákona č. 278/1993 o správe majetku štátu v znení neskorších predpisov.

Tieto právne predpisy neupravujú konkrétne proces transformácie príspevkovej organizácie na akciovú spoločnosť. 

Z tohto dôvodu MPSVR SR ako ústredný orgán štátnej správy bude postupovať podľa navrhovaných prechodových ustanovení návrhu zákona o bezpečnosti a ochrany zdravia pri práci, ktorého účinnosť sa predpokladá od 1.1.2006 a ktorým sa zruší zákon NR SR č. 330/1996 Z. z. o bezpečnosti a ochrane zdravia pri práci v znení neskorších predpisov. Ďalej bude postupovať podľa harmonogramu navrhnutého na základe skúseností iných rezortov. MPSVR SR založí akciovú spoločnosť, do ktorej vloží časť majetok Technickej inšpekcie znížený o finančný majetok vo výške 37,5 mil. Sk so súhlasom vlády SR a zruší príspevkovú organizáciu v súlade so zákonom 523/2004 Z. z. o rozpočtových pravidlách verejnej správy. Majetok zrušenej štátnej príspevkovej organizácie Technická inšpekcia znížený o finančný majetok vo výške 37,5 mil. Sk sa použije na vytvorenie  základného imania a rezervného fondu novej akciovej spoločnosti Technická inšpekcia a. s. so 100%  majetkovou účasťou štátu. 

V ďalšom texte sa pre komplexné pomenovanie týchto dvoch krokov používa označenie transformácia, pretože tento termín zdôrazňuje model plynulého prechodu činností vykonávaných príspevkovou organizáciou na novovytvorenú akciovú spoločnosť vrátane prechodu práv a záväzkov v obchodnom styku a pracovnoprávnych vzťahov podľa § 27 Zákonníka práce. 
 
Predkladaný postup vychádza z dobrej organizačnej  a ekonomickej pozície Technickej inšpekcie, ako aj jej pripravenosti na  nové aktivity, ktoré plánuje vykonávať po transformácii na akciovú spoločnosť. Cieľom aktivít akciovej spoločnosti bude zlepšiť, rozšíriť a zefektívniť ponúkané služby a výkony pre podnikateľov, zamestnávateľov a iných klientov a podporovať politiku bezpečnosti a ochrany zdravia zamestnancov pri práci so zameraním na bezpečnosť technických zariadení. Cieľom odborných činností Technickej inšpekcie bude v neposlednom rade aj prispenie k voľnému pohybu tovaru a odstraňovaniu technických prekážok obchodu.

Dôležitým prvkom transformácie Technickej inšpekcie na akciovú spoločnosť musí byť udržanie doterajšej úrovne bezpečnosti technických zariadení v Slovenskej republike,  zachovanie kontinuity doterajšej činnosti Technickej inšpekcie a jej medzinárodnej pozície ako člena Európskej konfederácie inšpekčných organizácií (CEOC) a v neposlednom rade zachovanie know-how a zamestnanosti expertov v oblasti technickej bezpečnosti na území Slovenskej republiky.
Popis stavu príspevkovej organizácie Technická inšpekcia

Technická inšpekcia ako príspevková organizácia bola zriadená na posudzovanie bezpečnosti technických zariadení podľa § 7a zákona NR SR č. 330/1996 Z. z. a svojou činnosťou podporuje uskutočňovanie štátnej politiky bezpečnosti a ochrany zdravia pri práci v Slovenskej republike. V zmysle zákona NR SR č. 330/1996 Z. z. Technická inšpekcia:
a)	podáva odborné a záväzné stanoviská o tom, či sú pri projektovaní, konštrukcii, výrobe, montáži, prevádzke, obsluhe, opravách, údržbe, odborných prehliadkach a odborných skúškach vyhradených technických zariadení splnené požiadavky bezpečnosti technických zariadení,
b)	vykonáva prehliadky, riadi a vyhodnocuje skúšky vyhradených technických zariadení,
c)	preveruje odbornú spôsobilosť podnikateľov na výrobu, montáž, opravy, údržbu, odborné prehliadky a odborné skúšky vyhradených technických zariadení,
d)	preveruje odbornú spôsobilosť fyzických osôb na skúšky, odborné prehliadky a odborné skúšky, opravy alebo obsluhu vyhradených technických zariadení,
e)	osvedčuje, či technické zariadenia, materiál a dokumentácia stavieb, technických zariadení, technológií, prototypov strojov a zariadení spĺňajú požiadavky bezpečnosti technických zariadení.

Technická inšpekcia sa zároveň zameriava aj na ďalšie činnosti vyplývajúce z jej zriaďovacej listiny, ako je najmä šírenie informácií v oblasti bezpečnosti technických zariadení a stavieb, zabezpečovanie odborných vyjadrení, expertíz a prehliadok v oblasti bezpečnosti technických zariadení, strojov a stavieb.
 
Technická inšpekcia ako akreditovaný inšpekčný orgán vykonáva aj činnosť autorizovanej osoby č. SKTC-169 a činnosť notifikovaného orgánu oznámeného Komisii a členským štátom EÚ pod č. 1354 podľa smerníc EÚ implementovaných do práva Slovenskej republiky nariadeniami vlády SR č.  310/2004 Z. z. pre strojové zariadenia, č. 393/1999 Z. z. pre plynové spotrebiče,  č. 117/2001 Z. z. pre zariadenia a ochranné systémy určených na použitie v prostredí s nebezpečenstvom výbuchu, č. 308/2004 Z. z. pre elektrické zariadenia, č. 513/2001 Z. z. pre jednoduché tlakové nádoby, č. 571/2001 Z. z. pre výťahy, č. 183/2002 Z. z. pre osobnú lanovú dopravu,  č. 576/2002 pre tlakové zariadenia a č. 176/2003 Z. z. pre prepravné tlakové zariadenia.

Hlavným poslaním Technickej inšpekcie je podporovať ochranu života a zdravia človeka, ktorý narába s technickými zariadeniami. Technická inšpekcia vznikla a vykonáva svoju činnosť so zámerom podporovať presadzovanie bezpečnosti a ochrany zdravia zamestnancov a iných osôb a bezpečnosti majetku pri používaní pracovných prostriedkov. Jej činnosť podporuje  prevenciu možných škôd spôsobených zlyhaním technických zariadení. Tieto ciele zabezpečuje  vykonávaním inšpekcie a vykonávaním  certifikácie výrobkov a systémov riadenia, vrátane vykonávania prehliadok  a skúšok technických zariadení v procese ich návrhu a výroby pred uvedením do prevádzky. Pre vybraté skupiny vyhradených technických zariadení (zariadení s vysokou mierou ohrozenia definovaných vyhláškou č. 718/2002 Z. z. na zaistenie bezpečnosti ochrany a zdravia pri práci a bezpečnosti technických zariadení) vykonáva opakované úradné skúšky  aj v stanovených intervaloch počas prevádzky. Zároveň vykonáva preverovanie odbornej spôsobilosti podnikateľov a fyzických osôb na činnosť na vyhradených technických zariadeniach, pretože skúsenosti ukázali, že zlyhania technických zariadení v prevádzke boli často spôsobované nekvalifikovanými zásahmi vlastných zamestnancov alebo zamestnancov dodávateľských organizácií.

Prínosom činnosti Technickej inšpekcie ako inšpekčného orgánu je najmä poskytovanie dôkazov budúcemu prevádzkovateľovi technických zariadení (najmä zamestnávateľovi, podnikateľským subjektom) v tom, že nimi preberané a do prevádzky uvádzané zariadenia sú v súlade s požiadavkami bezpečnosti technických zariadení. Vydaný dokument Technickej inšpekcie (tzv. odborné a záväzné stanovisko a osvedčenie resp. certifikát) preukazuje naplnenie povinností zamestnávateľa (prevádzkovateľa technického zariadenia, pracovného prostriedku) podľa zákona NR SR č. 330/1996 Z. z. o BOZP v znení neskorších predpisov a povinností podľa § 4 nariadenia vlády č. 159/2001 Z. z. o minimálnych bezpečnostných a zdravotných požiadavkách  pri používaní pracovných prostriedkov. Zároveň úkony preverovania odbornej spôsobilosti podnikateľov dávajú istotu odberateľovi, že dodávateľská organizácia (podnikateľ, ktorý vyrába, montuje alebo vykonáva opravy a údržbu vyhradených technických zariadení) je kompetentná – to znamená, že má potrebné technické a technologické vybavenie, odborne spôsobilých zamestnancov a najmä, že vie organizačne zabezpečiť dodávku tak, aby budúci používateľ alebo prevádzkovateľ technického zariadenia nemusel mať obavy, či zariadenie je bezpečné a zodpovedá stanoveným požiadavkám.

Pridanou hodnotou činnosti Technickej inšpekcie je istota, že stav technického zariadenia je v súlade s požiadavkami predpisov ustanovujúcich požiadavky bezpečnosti technických zariadení, a s požiadavkami, ktoré uvádza výrobca (dodávateľ) alebo ktoré si stanovil odberateľ. Znamená to, že v prípade uplatňovania si nároku odberateľa na náhradu škody alebo  pri uplatňovaní si  náhrady škody podľa zákona o zodpovednosti za škodu spôsobenú chybným výrobkom, môže zákazník Technickej inšpekcie verejne vyhlásiť a preukázať splnenie požiadaviek v tejto oblasti dokumentom vydaným Technickou inšpekciou (odborným vyjadrením, odborným a záväzným stanoviskom, osvedčením alebo certifikátom).

Technická inšpekcia vykonáva  činnosť aj so zámerom podporovať princípy slobodného pohybu tovaru a so zámerom podporovať bezpečnosť a kvalitu výrobkov, pracovných prostriedkov  a technických zariadení rovnako ako plnenie záväzkov zaistenia zdravia a bezpečnosti občanov a zamestnancov. Jedným z cieľov činnosti Technickej inšpekcie je uľahčiť  odstraňovanie technických prekážok obchodu vo  vzťahu k pracovným prostriedkom, priemyselným výrobkom, zariadeniam a technológiám.

Technická inšpekcia podporuje opatrenia na presadzovanie právnych predpisov Európskej únie aj v oblasti normalizácie, metrológie, akreditácie, posudzovania zhody, všeobecnej bezpečnosti výrobkov a zodpovednosti výrobcu za škodu spôsobenú chybným (vadným) výrobkom. 

Vnútorná činnosť Technickej inšpekcie je smerovaná na trvalé udržanie potrebnej kompetencie organizácie, zlepšovanie kvality činnosti s cieľom uspokojiť požiadavky klientov a nepretržité dodržiavanie požiadaviek pre akreditované inšpekčné a certifikačné orgány a požiadaviek  Európskej únie na notifikované orgány. Činnosť Technickej inšpekcie je zameraná aj na spoluprácu a výmenu informácií medzi organizáciami vykonávajúcimi posudzovanie zhody s konečným cieľom zaviesť vzájomné uznávanie výsledkov posudzovania ako v regulovanej, tak aj v dobrovoľnej (neharmonizovanej) sfére. Touto činnosťou zároveň TI podporuje úlohu Európskej konfederácie inšpekčných orgánov (CEOC), ktorej poslaním je podpora bezpečnosti v Európe cestou nezávislej inšpekcie a certifikácie podporujúc rozvoj kvality a riadenia technických rizík. 

Organizačná štruktúra a spôsob riadenia Technickej inšpekcie

Na čele TI je riaditeľ, ktorého menuje a odvoláva minister práce, sociálnych vecí a rodiny Slovenskej republiky a ktorému zodpovedá za činnosť Technickej  inšpekcie, za jej hospodárenie a správu zvereného majetku.

V TI sa uplatňuje systém líniového riadenia na troch riadiacich stupňoch:
a)	prvý stupeň
1.	riaditeľ TI (štatutárny orgán),
b)	druhý stupeň
1.	riaditeľ organizačno-právneho odboru,
2.	riaditeľ technického odboru (technický manažér),
3.	riaditeľ ekonomického odboru,
4.	vedúci pracoviska,
c)	tretí stupeň 
1.	vedúci oddelenia (vedúci inšpektor),
2.	vedúci certifikačného orgánu.

Riaditeľ je štatutárnym zástupcom organizácie a riadi riaditeľa organizačno-právneho odboru, riaditeľa technického odboru, riaditeľa ekonomického odboru, vedúcich jednotlivých pracovísk v Bratislave (TIBA), Nitre (TINA), Banskej Bystrici (TIBB) a Košiciach ( TIKO).

 Zástupcom riaditeľa TI je obvykle riaditeľ technického odboru, ktorý je zároveň technickým manažérom podľa čl. 6.3 STN EN 45 004 Všeobecné kritériá na činnosť rôznych kontrolných orgánov . Zástupca riaditeľa zodpovedá riaditeľovi a v neprítomnosti riaditeľa TI ho zastupuje v plnom rozsahu s výnimkou uzatvárania, zmien a rozväzovania pracovného pomeru so zamestnancami a menovania resp. odvolávania vedúcich zamestnancov. Riaditeľ technického odboru priamo riadi zamestnancov technického odboru a vedúcich certifikačných orgánov. Riaditeľ organizačno-právneho odboru priamo riadi zamestnancov organizačno-právneho odboru. Riaditeľ ekonomického odboru priamo riadi vedúceho finančného oddelenia a zamestnancov ekonomického odboru. 

Vedúci pracovísk priamo riadia vedúcich oddelení tlakových, zdvíhacích, elektrických a plynových zariadení (oddelenia VTZ), inšpektorov stavebných činností a strojných zariadení a vedúceho ekonomicko-organizačného oddelenia. Vedúci oddelení riadia zamestnancov oddelení.

V TI sa uplatňuje zároveň aj systém projektového riadenia na úrovni certifikačných orgánov. Vedúci certifikačného orgánu riadi zamestnancov zapojených do certifikačného procesu a voči týmto zamestnancom vystupuje ako vedúci oddelenia.     

TI sa organizačne člení na pracoviská TI:
pracovisko Bratislava (TIBA),
pracovisko Nitra (TINA),
pracovisko Banská Bystrica (TIBB),
pracovisko Košice (TIKO),
ústredie TI (USTI).

Charakteristika hospodárenia Technickej inšpekcie

Technická inšpekcia hospodári podľa svojho rozpočtu nákladov, výnosov a výsledku hospodárenia. Vedie podvojné účtovníctvo v zmysle zákona č. 431/2002 Z. z. o účtovníctve v znení neskorších predpisov a v zmysle opatrenia MF SR číslo 10 717/2004 – 74, ktorým sa mení a dopĺňa opatrenie MF SR č. 24501/2003-92, ktorým sa ustanovujú podrobnosti o postupoch účtovania a rámcová účtovná osnova pre rozpočtové organizácie, štátne fondy, obce, vyššie územné celky, príspevkové organizácie a iné právnické osoby, ktorých hlavným predmetom činnosti nie je podnikanie a ktorým sa mení a dopĺňa opatrenie MF SR č. 1407/2003-92, ktorým sa ustanovujú podrobnosti o usporiadaní, označovaní a obsahovom vymedzení účtovnej závierky, termíny a miesto predkladania účtovnej závierky pre rozpočtové organizácie, štátne fondy, vyššie územné celky, príspevkové organizácie a iné právnické osoby, ktorých hlavným predmetom činnosti nie je podnikanie.

Technická inšpekcia nevykazuje príjmy z činností, ktoré nemá v predmete činnosti v zmysle zriaďovacej listiny a ktoré by boli predmetom dane z príjmov právnických osôb v zmysle zákona č.595/2003 Z. z. o dani z príjmov. V súlade s § 25 zákona č.523/2004 Z. z. o rozpočtových pravidlách verejnej správy Technická inšpekcia tvorí fond reprodukcie a rezervný fond. Technická inšpekcia hospodári s nulovým príspevkom z rozpočtu zriaďovateľa a vo svojom rozpočte nákladov a výnosov na rok 2005 a výhľadovo aj na ďalšie roky predpokladá hospodárenie len s mimorozpočtovými prostriedkami. 

Ekonomické ukazovatele a prehľad majetku Technickej inšpekcie

Hospodárenie Technickej inšpekcie za obdobie 1999 – 2004 charakterizuje nasledujúca tabuľka (v tis. Sk):

Ukazovateľ    /   Rok	1999	2000	2001	2002	2003	2004	
Náklady spolu	60 794	69 438	80 139	83 429	88 470	118 148	
Výnosy	73 462	85 878	94 839	102 680	100 433	135 748	
Hospodársky výsledok	12 668	16 440	14 700	19 248	11 963	17 600	

Rast nákladov v porovnaní s rastom výnosov za sledované obdobie bol proporcionálny a v súlade s rozpočtom nákladov na príslušný rok. Technická inšpekcia za uvádzané obdobie dosiahla výnosy vo výške  593 040 tis. Sk a hospodársky výsledok 92 619 tis. Sk.

Štruktúra majetku a zdrojov financovania.

AKTÍVA - majetok							
Položka (v tis. Sk)	k 31.12.1999	k 31.12.2000	k 31.12.2001	k 31.12.2002	k 31.12.2003	k 31.12.2004	
 Stále aktíva	5 930	3 993	7 553	7 703	11 278	13 087	
Z toho:							
software 	80	0	295	241	221	126	
budovy, haly, stavby	0	0	0	0	0	0	
stroje, prístroje, zariadenia	4 088	2 405	4 618	4 895	8 836	8 879	
dopravné prostriedky, inventár	1 762	1 178	2 640	2 567	1 339	3 349	
Ostatný dlhodobý majetok	0	0	0	0	0	733	
nezaradené investície	0	410	0	0	882	0	
Obežné aktíva	29 800	42 133	47 035	58 537	57 431	85 557	
Z toho:							
zásoby	41	116	119	269	141	139	
poskytnuté preddavky	105	60	70	28	6	0	
krátkod. pohľadávky	5 982	5 088	6 275	7 435	8 179	10 262	
finančný majetok	23 672	36 869	40 571	50 503	48 583	74 203	
Prechodné účty aktív				302	522	953	
Ostatné aktíva	0	0	326	0	0	0	
							
Aktíva spolu	35 730	46 126	54 914	66 240	68 710	98 644	
							
PASÍVA – zdroje financovania							
Položka (v tis. Sk)	k 31.12.1999	k 31.12.2000	k 31.12.2001	k 31.12.2002	k 31.12.2003	k 31.12.2004	
Vlastné zdroje krytia	31 619	42 334	48 315	60 325	62 457	80 163	
Z toho:							
majetkové fondy	5 930	3 993	7553	7 703	11 278	13 087	
finančné fondy	13 025	21 348	26 057	33 373	39 231	49 477	
HV bežného
účtovného obdobia	12 665	16 439	14 705	19 249	11 948	17 599	
Cudzie zdroje	4 111	4 194	4 201	5 915	6 253	18 481	
Z toho:							
záväzky z obchod.  styku	1 059	511	339	464	435	488	
záväzky zo SZ	988	1 206	1 333	1 362	1 500	1 992	
záväzky voči 
zamestnancom	0	0	155	196	181	820	
záväzky daňové	315	311	294	256	318	454	
iné záväzky	1 749	2 168	2 080	2 216	2 302	2 982	
Ostatné pasíva	0	152	2 398	1 421	1 517	11 745	
							
Pasíva spolu	35 730	46 126	54 914	66 240	68 710	98 644	

Ako vyplýva z krátkej analýzy, aktíva organizácie stúpli v roku 2004 v porovnaní s rokom 1999 absolútne o 62 914 tis. Sk. K zvýšeniu došlo predovšetkým u finančného majetku, ktorý sa oproti roku 1999 zvýšil absolútne o 50 531 tis. Sk. K zvýšeniu došlo aj u stálych aktív, tj. strojov, prístrojov, zariadení, dopravných prostriedkov a software a to absolútne o 7 157 tis. Sk.

Na strane pasív prišlo k zvýšeniu vlastných zdrojov krytia financovania v roku 2004 oproti roku 1999 o 48 544 tis. Sk.

Východiskový majetok Technickej inšpekcie

Skupina majetku	hodnota majetku (v tis. Sk)	
Celý majetok transformovanej
organizácie podľa súvahy k 31.12.2004	98 644	
Majetok, ku ktorému nepreukazuje
organizácia vlastníctvo štátu	0	

Majetok, ktorý nemôže byť predmetom transformácie

Technická inšpekcia neeviduje majetok, ku ktorému nepreukazuje vlastníctvo štátu.

Majetok, ktorý prechádza na  FNM

Technická inšpekcia nemá majetok, ktorý v procese transformácie prechádza na FNM podľa zákona č.92/1991 Z. z. v znení neskorších zmien a doplnkov o podmienkach prevodu majetku štátu na iné osoby.

Majetok, ku ktorému môžu vzniknúť reštitučné nároky
  
Technická inšpekcia nemá v evidencii majetok, ku ktorému môžu vzniknúť reštitučné nároky.

Ocenenie majetku Technickej inšpekcie

Celkový východiskový majetok Technickej inšpekcie ako subjektu vstupujúceho do transformačného procesu vedený v účtovných cenách  podľa súvahy k 31.12.2004 predstavuje hodnotu 98 644 tis. Sk.

Vklad majetku štátu do akciovej spoločnosti Technická inšpekcia bude vo výške skutočnej hodnoty majetku príspevkovej organizácie zistenej znaleckým posudkom k 30.9.2005 znížený o finančný majetok vo výške 37,5 mil. Sk.
Transformačné zámery 

Dôvody transformácie Technickej inšpekcie

Dôvodom transformácie Technickej inšpekcie je zákon č. 523/2004 Z. z.  o rozpočtových pravidlách verejnej správy a o zmene a doplnení niektorých zákonov. Zmenu  právnej formy Technickej inšpekcie je potrebné zabezpečiť do  31.12.2007. 

Návrh formy transformácie Technickej inšpekcie

Problematiku zriadenia a organizovania činnosti obchodnej spoločnosti  rieši zákon č. 513/1991 Zb. Obchodný zákonník (OZ) vo všeobecnej rovine v §§ 56 až 75.  Problematiku zriadenia a organizovania činnosti akciovej spoločnosti rieši Obchodný zákonník v §§ 154 až 220 a záväzné ustanovenia uznesenia vlády č. 396 zo 17. apríla 2002. 

Pri transformácii Technickej inšpekcie na akciovú spoločnosť so 100 % majetkovou účasťou štátu sa bude postupovať na základe osobitného zákona - podľa návrhu zákona o bezpečnosti a ochrane zdravia pri práci, ktorého účinnosť sa predpokladá od 1.1.2006.v spojení so zákonom NR SR č. 523/2004 Z. z. o rozpočtových pravidlách verejnej správy. Pri zakladaní akciovej spoločnosti Technická inšpekcia  sa bude postupovať podľa zákona č. 513/1991 Zb.  Obchodný zákonník v znení neskorších predpisov a záväzných ustanovení pre stanovy akciových spoločností so 100% majetkovou účasťou štátu v zmysle prílohy uznesenia vlády Slovenskej republiky č. 396 zo 17. apríla 2002.

Obchodné meno spoločnosti bude „Technická inšpekcia, akciová spoločnosť“, v skrátenej forme „Technická inšpekcia a. s.“. Sídlom akciovej spoločnosti bude Bratislava.

Predmetom činnosti  Technickej inšpekcie, a. s., bude vykonávanie posudzovacej, kontrolnej, inšpekčnej, skúšobnej  a certifikačnej činnosti v oblasti technických zariadení a pracovných prostriedkov. V rámci tejto činnosti je zahrnutý výkon úradných skúšok, odborných prehliadok a odborných skúšok, posudzovanie zhody, certifikácia výrobkov, certifikácia systémov riadenia a certifikácia a overovanie odbornej spôsobilosti osôb tak, ako je to popísané v časti Podnikateľský zámer Technickej inšpekcie a. s. a v prílohe 2. 

Technická inšpekcia, a.s., bude súkromnou akciovou spoločnosťou (§ 154 ods. 3 OZ) - jej založenie by sa uskutočnilo bez výzvy na upísanie akcií (§ 172 OZ).

Akciovú spoločnosť Technická inšpekcia založí na základe osobitného zákona štát (ústredný orgán štátnej správy MPSVR SR) ako jediný akcionár vlastniaci 100% akcií napísaných na meno  – jediným akcionárom by bolo MPSVR SR  zastúpené ministrom práce, sociálnych vecí a rodiny Slovenskej republiky (príloha 1). Práva a povinnosti akcionára budú ustanovené okrem Obchodného zákonníka stanovami akciovej spoločnosti spracovanými v súlade s prílohou uznesenia vlády č. 396 zo 17. apríla 2002 (príloha 2). 

Základné imanie Technickej inšpekcie a. s. (§ 154 ods. 1 OZ) bude vytvorené nepeňažným vkladom zakladateľa – vkladom majetku vo vlastníctve štátu, ktorý v súčasnej dobe spravuje Technická inšpekcia, ktorý bude znížený o finančný majetok vo výške 37,5 mil. Sk. Základné imanie bude rozvrhnuté na akcie s menovitou hodnotou napr. 100 000.- Sk, ktoré budú vedené ako  zaknihované cenné papiere v Centrálnom depozitári cenných papierov SR a.s. Bratislava. Akcie budú vydané vo forme akcie na meno a nebudú verejne obchodovateľné. Skutočná hodnota nepeňažného vkladu zakladateľa sa určí znaleckým posudkom; podľa neho sa stanoví základné imanie a rezervný fond akciovej spoločnosti a  skutočný počet akcií.

Technická inšpekcia, a.s., vznikne v zmysle pripravovanej novely zákona o bezpečnosti a ochrane zdravia pri práci zápisom do obchodného registra  k 1.1.2006, vložením majetku vo vlastníctve štátu  spravovanom do  31. 12. 2005 Technickou inšpekciou, štátnou príspevkovou organizáciou, zníženým o finančný majetok vo výške 37.5 mil. Sk ktorý bude predstavovať  nepeňažný vklad zakladateľa – ústredného orgánu štátnej správy MPSVR SR.

Technická inšpekcia, akciová spoločnosť, preberie zo zákona všetky práva a záväzky Technickej inšpekcie, štátnej príspevkovej organizácie, vyplývajúce z jej činnosti, hmotného a nehmotného majetku, pracovnoprávnych vzťahov a obchodných pohľadávok a záväzkov.

Akcionára na valnom zhromaždení bude zastupovať zástupca, ktorému akcionár MPSVR SR udelí písomné plnomocenstvo.

Detaily rieši zakladateľská listina a stanovy akciovej spoločnosti (návrhy znenia sú v prílohách 1 a 2).

Iné okolnosti súvisiace s transformáciou

Technická inšpekcia vykonáva činnosť na základe § 7a zákona NR SR č. 330/1996 Z. z. o bezpečnosti a ochrane zdravia pri práci v znení neskorších predpisov. Spôsob transformácie príspevkovej organizácie na akciovú spoločnosť neupravuje žiadna legislatívna norma. Preto bude potrebné založiť  akciovú spoločnosť na základe osobitného zákona - v zmysle spoločných ustanovení  návrhu  zákona o bezpečnosti a ochrane zdravia pri práci, ktorý  upraví transformáciu Technickej inšpekcie, najmä spôsob jej založenia, predmet vkladu, určenie hodnoty nepeňažného vkladu, prechod vlastníckeho práva a práv a povinností z pracovnoprávnych a iných vzťahov, základné imanie, rezervný fond a akcie napr. primerane v zmysle zásad uvedených v § 84, 85, 86, 87, 89 ods. 2, 90 a 91 ods. 1 zákona č. 578/2004 Z. z. a dátum vzniku akciovej spoločnosti. Tento krok je možné zabezpečiť ako  súčasť pripravovaného návrhu zákona o bezpečnosti a ochrane zdravia pri práci s predpokladaným termínom účinnosti 1.1.2006.

Určenie hodnoty nepeňažného vkladu majetku bude podmienené inventarizáciou majetku vo vlastníctve štátu, ktorý spravuje Technická inšpekcia, štátna príspevková organizácia a jeho ohodnotením znalcom.

Predpokladaný ekonomický vývoj novej akciovej spoločnosti

Náklady a výnosy akciovej spoločnosti

Predpokladaný medziročný nárast materiálových nákladov a nákladov za služby sa odhaduje zvýšením  o 15% nákladov predchádzajúceho roku.

Rozhodujúce náklady, ktorými sú mzdové náklady, zákonné zdravotné a sociálne poistenie, starobné dôchodkové sporenie a prípadné ostatné zákonné sociálne náklady, sú plánované v takej výške, aby zabezpečili reálne mzdy zamestnancov. Odpisy investičného majetku  budú zvýšené o ročné prírastky majetku.

Očakávané výnosy budú pozostávať z tržieb z činností podľa § 7a zákona NR SR č. 330/1996 Z. z. v znení neskorších predpisov, § 12 zákona č. 264/1999 Z. z. v znení neskorších predpisov a § 3 ods. 3 písm. i) a k) zákona č.467/2002 Z. z. v znení neskorších predpisov. Vzhľadom na transformáciu Technická inšpekcia rozšíri svoju činnosť o nové aktivity v zmysle Podnikateľského zámeru Technickej inšpekcie a.s.  a prílohy 2. Činnosť Technickej inšpekcie je vykonávaná na základe požiadaviek výrobcov, dodávateľov, vývozcov, dovozcov a prevádzkovateľov vyhradených a ostatných technických zariadení. Túto činnosť nie je možné dostatočne presne plánovať s ohľadom na nemožnosť stanovenia požiadaviek týchto subjektov vopred. 

Plánovaný vývoj ukazovateľov nákladov a výnosov je uvedený v nasledujúcej tabuľke:
ukazovateľ (v tis. Sk)	štátna príspevková organizácia	      akciová         spoločnosť	
rok	          2005	     2006             	       2007	
náklady v Sk	        106 000	  121 000           	    140 000	
výnosy v Sk	       110 000	  126 000           	    145 000	

Hospodársky výsledok

Technická inšpekcia ako štátna príspevková organizácia dlhodobo hospodári s kladným hospodárskym výsledkom a v roku 2005 ráta s dosiahnutím plusovej bilancie príjmov a výdavkov. Po transformácii Technickej inšpekcie na akciovú spoločnosť sa v dôsledku rozšírených aktivít naďalej  očakáva dosahovanie plusovej bilancie príjmov a výdavkov.

Dividendový plán

Po koncoročnom zúčtovaní rozhodne akcionár (štát) o výške dividendy, ktorá bude odvedená ako príjem štátu. V prvých dvoch rokoch sa predpokladajú dividendy vo výške 10% zo zisku po odvedení dane z príjmu. Tento podiel sa v ďalšom období bude zvyšovať na základe rozhodnutia akcionára v súlade s bodom 22.3  stanov akciovej spoločnosti.

Vplyv transformácie na zamestnanosť

Technická inšpekcia mala k 31.12.2004 prepočítaný stav pracovníkov v počte 154 zamestnancov.  V súvislosti s transformáciou príspevkovej organizácie je predpoklad zabezpečenia plnej zamestnanosti všetkých zamestnancov príspevkovej organizácie, ktorí prejdú do akciovej spoločnosti. Výhľadovo v súvislosti s novými aktivitami akciovej spoločnosti sa ráta s prepočítaným stavom v počte 175 zamestnancov.

 Technická inšpekcia a. s. bude zo zákona právnym nástupcom Technickej inšpekcie, štátnej príspevkovej organizácie. Práva a povinnosti z pracovnoprávnych vzťahov prechádzajú zo zákona na právneho nástupcu a zachováva sa kontinuita pracovného pomeru. Právneho nástupcu Technickú inšpekciu a. s. zo zákona viažu platné pracovné zmluvy v takom istom rozsahu a takým istým spôsobom ako doterajšieho zamestnávateľa. Informovanie zamestnancov v zmysle § 29 Zákonníka práce zabezpečí Technická inšpekcia, štátna príspevková organizácia.

Prínos transformácie

Jednoznačným prínosom transformácie príspevkovej organizácie Technická inšpekcia na akciovú spoločnosť, v ktorej by štát mal 100%-nú majetkovú účasť, je pozitívny dopad na štátny rozpočet – akciová spoločnosť si svoje potreby bude plne v plnej výške hradiť zo svojich výnosov bez nároku na štátny rozpočet; dividendy z predpokladaného zisku budú príjmom štátneho rozpočtu.

Akciová spoločnosť bude rozširovať predmet svojej činnosti o nové aktivity, ktoré výrazne doplnia a skvalitnia úroveň služieb v oblasti bezpečnosti a ochrany zdravia pri práci a bezpečnosti technických zariadení.

Hospodárenie Technickej inšpekcie od jej vzniku vykazuje kladnú bilanciu príjmov a výnosov a dáva reálny predpoklad na to, že akciová spoločnosť dokáže racionálne a efektívne využiť majetok, ktorý bude vecným vkladom štátu do spoločnosti tak,  aby nielen svojimi výnosmi pokryla odpisy a náklady na všetky svoje podnikateľské aktivity, ale dosahovala trvalý zisk. Súčasne bude odvádzať štátnemu rozpočtu  dane v zmysle príslušných daňových predpisov. Okrem toho si prostredníctvom zisku vytvorí nad rámec odpisov i ďalší vlastný zdroj financovania investícií a rozvoja.

Transformačný proces Technickej inšpekcie

Zrušenie príspevkovej organizácie

Podľa ustanovenia § 21 ods. 12 zákona NR SR č. 523/2004 Z. z. o rozpočtových pravidlách verejnej správy, môže ústredný orgán štátnej správy príspevkové organizácie zriadiť, zrušiť, zmeniť, meniť ich podriadenosť alebo spôsob financovania od prvého dňa nasledujúceho rozpočtového roku po predchádzajúcom písomnom súhlase ministerstva financií. V prípade Technickej inšpekcie  s ohľadom na jej zriadenie a zrušenie zákonom predchádzajúci písomný súhlas ministerstva financií nie je potrebný.

Transformácia Technickej inšpekcie, to znamená zrušenie príspevkovej organizácie a založenie akciovej spoločnosti sa uskutoční na základe osobitného zákona – návrhu zákona o bezpečnosti a ochrany zdravia pri práci a bude sa riadiť nasledovným postupom :

Podľa ustanovenia § 21 ods. 12 zákona NR SR č. 523/2004 Z. z. o rozpočtových pravidlách verejnej správy, zruší MPSVR SR príspevkovú organizáciu  Technickú inšpekciu od prvého dňa nasledujúceho rozpočtového roka, to znamená k 1.1.2006.

Založenie akciovej spoločnosti

MPSVR SR majetok zrušenej príspevkovej organizácie Technická inšpekcia znížený o finančný majetok vo výške 37,5 mil. Sk použije ako vklad do majetku pri založení akciovej spoločnosti, ktorej jediným zakladateľom je štát v zastúpení MPSVR  SR.

V súlade s príslušnými ustanoveniami Obchodného zákonníka č. 513/1991 Zb.
v znení neskorších predpisov, MPSVR SR vykoná akt založenia akciovej spoločnosti so 100 % majetkovou účasťou štátu  tak, aby jej vznik nastal k 1.1.2006. Majetok príspevkovej organizácie, ktorý doteraz spravovala Technická inšpekcia a ktorý bude tvoriť nepeňažný vklad do novozaloženej akciovej spoločnosti (znížený o finančný majetok vo výške 37.5 mil. Sk), bude ohodnotený aktuálnym znaleckým posudkom pred vznikom akciovej spoločnosti.
 
Novozaložená akciová spoločnosť bude mať obchodné meno „Technická inšpekcia, akciová spoločnosť“ so sídlom v Bratislave.
 
Akciová spoločnosť vznikne na základe osobitného zákona a začne vykonávať  svoju činnosť 1.1.2006. Týmto dňom môže uzatvárať zmluvy, vykonávať podnikateľskú činnosť, založiť účtovníctvo, zaevidovať sa ako platiteľ daní, dane z pridanej hodnoty, príspevkov vyplývajúcich zo zákonov o sociálnom a zdravotnom poistení a uskutočniť ďalšie potrebné kroky pre jej činnosť.

Akciová spoločnosť Technická inšpekcia k 1.1.2006 prevezme všetky zmluvné záväzky a pohľadávky  z činnosti Technickej inšpekcie, príspevkovej organizácie, evidované k tomuto  dátumu. Existujúce zmluvné záväzky a pohľadávky vyplývajú najmä z nájomných zmlúv, zmlúv o dielo a z dodávateľsko - odberateľských zmlúv vzťahujúcich sa na dodávku služieb nevyhnutných na zabezpečenie riadneho chodu Technickej inšpekcie uzavretých  podľa obchodného práva. Zároveň preberie všetky pohľadávky voči neplatičom za vykonané činnosti fakturované v zmysle cenníka. 

Akciová spoločnosť Technická inšpekcia prevezme k 1.1.2006 aj všetky záväzky a pohľadávky vyplývajúce z pracovnoprávnych vzťahov voči zamestnancom a osobám, voči ktorým bude mať Technická inšpekcia, príspevková organizácia k tomuto dátumu pracovný alebo obdobný vzťah.  
Rekapitulácia majetku  vkladaného do akciovej spoločnosti
AKTÍVA – majetok
k 31.12.2004	
Položka (tis. Sk)		
 Stále aktíva	13 087	
Z toho: software 	126	
           budovy, haly, stavby	0	
           stroje, prístroje,   
           zariadenia	8 879	
          dopravné prostriedky
          inventár	3 349	
          ostatný dlhodobý majetok	733	
          nezaradené investície	0	
Obežné aktíva	85 557 	
Z toho: zásoby	139	
          poskytnuté preddavky	0	
          krátkod. pohľadávky	10 262	
          finančný majetok	74 203	
Prechodné účty aktív	953	
Ostatné aktíva	0	
		
Aktíva spolu (tis. Sk)	98 644	
Predmet podnikania Technickej inšpekcie a. s.
Technická inšpekcia a. s. bude pokračovať v doteraz vykonávanom rozsahu činnosti podľa § 7a zákona NR SR č. 330/1996 Z. z. v znení neskorších predpisov, § 12 zákona č. 264/1999 Z. z. v znení neskorších predpisov a § 3 ods. 3 písm. i) a k) zákona č. 467/2002 Z. z. Technická inšpekcia a. s. rozšíri svoju činnosť aj o nové aktivity.

Technická inšpekcia a. s. bude vykonávať činnosť v nasledovných oblastiach:
a)	inšpekcia a podávanie odborných stanovísk, či sú pri projektovaní, konštrukcii, výrobe, montáži, prevádzke, obsluhe, opravách, údržbe, odborných prehliadkach a odborných skúškach vyhradených a ostatných technických zariadení a pracovných prostriedkov splnené požiadavky bezpečnosti a ochrany zdravia pri práci a bezpečnosti  technických zariadení (§ 7a ods. 4 zákona NR SR č. 330/1996 Z. z. v znení neskorších predpisov a STN EN 45 004 Všeobecné kritériá na činnosť rôznych kontrolných orgánov(01 5260),
b)	vykonávanie prehliadok, vykonávanie skúšok, riadenie a vyhodnocovanie skúšok vyhradených a ostatných technických zariadení a pracovných prostriedkov (§ 7a ods. 4 zákona NR SR č. 330/1996 Z. z. v znení neskorších predpisov),
c)	preverovanie odbornej  spôsobilosti  podnikateľov na  výrobu, montáž,  opravy, údržbu,  odborné prehliadky  a odborné skúšky vyhradených technických zariadení (§ 7a ods. 4 zákona NR SR č. 330/1996 Z. z. v znení neskorších predpisov),
d)	certifikácia fyzických osôb preverovaním ich odbornej spôsobilosti na odborné prehliadky, odborné skúšky, revízie, montáž, opravy alebo obsluhu vyhradených a ostatných technických zariadení (§ 7a ods. 4 zákona NR SR č. 330/1996 Z. z. v znení neskorších predpisov a STN EN ISO/IEC 17 024 Posudzovanie zhody. Všeobecné požiadavky na orgány vykonávajúce certifikáciu osôb (01 5258), 
e)	osvedčovanie, či technické zariadenia, materiál a dokumentácia stavieb, dokumentácia technických zariadení, pracovných prostriedkov, technológií, prototypov strojov, pracovných prostriedkov a zariadení spĺňajú požiadavky bezpečnosti a ochrany zdravia pri práci a bezpečnosti  technických zariadení (§ 7a ods. 4 zákona NR SR č. 330/1996 Z. z. v znení neskorších predpisov),
f)	inšpekcia technických podmienok v oblasti tlakových, zdvíhacích, elektrických, plynových a strojových zariadení pre prevádzkovanie liehovarníckych závodov, octárni a droždiarní v zmysle § 3 ods. 3 písm. i) a k) zákona č. 467/2002 Z. z.,
g)	inšpekcia tlakových, zdvíhacích, elektrických, plynových a strojových zariadení – posudzovanie zhody podľa špecifických požiadaviek zákazníka,
h)	inšpekcia podmienok pre skúšanie tvárniacich strojov (STN 21 0700 Tvárniace stroje. Všeobecná bezpečnosť. Požiadavky na konštrukciu tvárniacich strojov),
i)	vykonávanie odborných prehliadok a odborných skúšok vyhradených technických zariadení,
j)	vykonávanie skúšok podľa medzinárodnej dohody o cestnej doprave nebezpečných látok (ADR),
k)	inšpekcia a posudzovanie zhody strojov alebo ich bezpečnostných častí (§ 12 zákona č. 264/1999 Z. z. v znení neskorších predpisov),
l)	certifikácia výrobkov, zariadení a pracovných prostriedkov v rozsahu osvedčení o autorizácii a osvedčení o akreditácii udelených príslušnými inštitúciami (STN EN 45 011 Všeobecné požiadavky na orgány prevádzkujúce certifikačné systémy výrobkov (01 5256),
m)	posudzovanie výrobkov v neregulovanej oblasti,
n)	iné činnosti súvisiace s vydávaním vyhlásení o zhode,
o)	inšpekcia a certifikácia systémov manažérstva, najmä systémov manažérstva kvality a manažérstva bezpečnosti a ochrany zdravia pri práci (STN EN 45 012 Všeobecné požiadavky na orgány vykonávajúce posudzovanie a certifikáciu systémov kvality (01 5257),
p)	kontrola energetickej účinnosti kotlov,
q)	poradenstvo v oblasti bezpečnosti a ochrany zdravia pri práci a bezpečnosti technických zariadení a stavieb,
r)	zabezpečovanie odborných posudkov, expertíz a prehliadok v oblasti bezpečnosti a ochrany zdravia pri práci a bezpečnosti technických zariadení a stavieb,
s)	zabezpečovanie služieb skúšobných laboratórií,
t)	vykonávanie meraní súvisiacich s činnosťami podľa predchádzajúcich odsekov,
u)	organizovanie odborných konferencií a seminárov,
v)	archivácia technickej dokumentácie,
w)	vydávanie neperiodických publikácií.

Zmeny rozsahu predmetu podnikania sa budú v prípade zmeny predpisov vykonávať v súlade s článkom 30. stanov akciovej spoločnosti.

Rámcový harmonogram postupu transformácie 
Technickej inšpekcie na akciovú spoločnosť

P.č.	Stručná charakteristika	Termín	Zabezpečí	Zodpovedá	
1	Predložiť návrh transformácie TI na akciovú spoločnosť so 100% majetkovou účasťou štátu do porady vedenia MPSVR SR	apríl 2005	TI	TI	
2	Zabezpečiť návrhy dokumentov akciovej spoločnosti  TI a. s.:
a)	Zakladateľská listina
b)	 Stanovy spoločnosti
a predložiť ich zriaďovateľovi	apríl 2005	TI	TI	
3	Informovať zamestnancov podľa § 29 ZP	apríl 2005	TI	TI	
4	Predložiť návrh transformácie TI na prerokovanie s príslušnými orgánmi v pripomienkovom konaní pred prerokovaním vo vláde a vysporiadať sa s pripomienkami	máj 2005	TI	MPSVR SR	
5	Predložiť na rokovanie vlády SR návrh transformácie TI na akciovú spoločnosť 	júl 2005	TI
MPSVR SR	MPSVR SR	
6	Upraviť materiály podľa pripomienok z rokovania vlády 	do 14 dní po rokovaní vlády	TI	MPSVR SR	
7	Prerokovať s MF SR rozpočtové dôsledky zrušenia príspevkovej organizácie TI a založenia TI, a.s.  	do 30.8.2005	MPSVR SR	MPSVR SR	
8	Pripraviť návrhy na úpravu zmluvných vzťahov v dodávateľskej a odberateľskej oblasti v súvislosti so zrušením príspevkovej organizácie TI	 do 30.9.2005  (ak  bude potrebné)	TI	TI	
9	Vykonať audit účtovníctva príspevkovej organizácie
 k 31.12.2004	do 20.10.2005 	TI	TI	
10	Pripraviť návrh na personálne obsadenie orgánov akciovej spoločnosti	do 20.10.2005	MPSVR SR	MPSVR SR	
11	Voľba zástupcu zamestnancov do dozornej rady	do 20.10.2005	TI	TI	
12	Zabezpečiť súhlasné vyhlásenie členov dozornej rady s menovaním	20.10.2005	MPSVR SR	MPSVR SR	
13	Vyhlásenie zakladateľa založiť akciovú spoločnosť (zakladateľská listina formou notárskej zápisnice – založenie akciovej spoločnosti), súčasťou sú stanovy a ustanovenie orgánov spoločnosti	do 31.10.2005	MPSVR SR	MPSVR SR	
14	Zabezpečiť organizačno-právne normy akciovej spoločnosti:
a)	Organizačný poriadok
b)	Pracovný poriadok
c)	Štatúty predstavenstva a dozornej rady	do 31.10.2005	TI	TI	
15	Vypracovať predbežný finančný plán akciovej spoločnosti	do 31.10.2005	TI, 	TI, 	
16	Zabezpečiť:
- podpisové vzory členov predstavenstva
- výpis z registra trestov členov predstavenstva
- živnostenské oprávnenie (resp. do 31.1.2006)	do 30.11.2005	TI
MPSVR SR	TI
MPSVR SR	
17	Vypracovanie prevodového mostíka pre účely zostavenia počiatočnej súvahy k 1.1.2006	do 30.11.2005	TI	TI	
18	Vykonať inventarizáciu majetku TI k 31. 12. 2005 	do 31.12.2005	TI	TI	
19	Určenie majetku, ktorý bude vložený ako vklad do akciovej spoločnosti	do 31.12.2005	MPSVR SR	MPSVR SR	
20	Zabezpečiť ohodnotenie majetku ktorý bude vložený ako nepeňažný vklad do akciovej spoločnosti znaleckým posudkom k 31.12.2005	do 31.12.2005	TI	TI	
21	Zrušenie príspevkovej organizácie Technická inšpekcia v zmysle ustanovenia § 21 ods. 12 zákona 523/2004 Z. z.  o rozpočtových pravidlách	k 1.1.2006	MPSVR SR	MPSVR SR	
22	Podať návrh na zápis akciovej spoločnosti do obchodného registra	do 31.12.2005	predstavenstvo a. s. 	predstavenstvo a. s.	
23	Vloženie majetku zrušenej príspevkovej organizácie  Technická inšpekcia znížený o finančný majetok vo výške 37,5 mil. Sk do akciovej spoločnosti	1.1.2006	MPSVR SR	MPSVR SR	
24	Vznik akciovej  spoločnosti zakladateľskou listinou v zmysle zákona 513/1991 Zb. Obchodného zákonníka 	k 1.1.2006	MPSVR SR	MPSVR SR	
25	Zabezpečiť vykonanie vkladu určeného majetku do základného imania pri založení akciovej spoločnosti a zabezpečiť vyhlásenie vkladateľa o vložení vkladu	1.1.2006	MPSVR SR	MPSVR SR	
26	Otvoriť bankový účet akciovej spoločnosti a zaregistrovať TI a.s. ako daňový subjekt a platcu poistného	do 8.1.2006	TI, a.s.	TI, a.s.	
27	Zabezpečiť prechodové obdobie pre bankové účty príspevkovej organizácie TI v Štátnej pokladnici	do 15.1.2006	TI a.s.	TI a.s.	
28	Zabezpečiť prihlásenie TI a. s. ako platca DPH k 1.1.2006	do 15.1.2006	TI a. s.	TI a. s.	
29	Uzatvorenie účtovníctva príspevkovej organizácie k 31.12.2005	do 25.1.2006	TI a.s.	TI a.s.	
30	Prechod na podnikateľské účtovníctvo akciovej spoločnosti  - otvorenie účtovných kníh od 1.1.2006 	do 25.1.2006	TI a. s. 	TI a. s.	
31	Zúčtovať finančné vzťahy so štátnym rozpočtom za zrušenú príspevkovú organizáciu	do 31.1.2006	MPSVR SR, 	MPSVR SR	
32	Vykonať úkony týkajúce sa zamestnancov novozaloženej akciovej spoločnosti k 1.1.2006 (doplnky alebo prepracovanie pracovných zmlúv)	do 31.1.2006	TI, a.s.	TI, a.s.	
33	Zabezpečiť registráciu akcií akciovej spoločnosti v Centrálnom depozitári SR	do 30.1.2006	TI, a.s.	TI, a.s.	
34	Zabezpečiť prezentáciu akciovej spoločnosti	do 15.2.2006	TI, a.s.	TI, a.s.	
35	Zabezpečiť zápis vlastníckych práv 	do 15.2.2006	TI, a.s.	TI, a.s.	
36	Upraviť zmluvné vzťahy v dodávateľskej a odberateľskej oblasti akciovej spoločnosti	do 31.3.2006	TI, a.s.	TI, a.s.	

Prílohy
Príloha 1. Návrh zakladateľskej listiny 
Príloha 2. Návrh stanov akciovej spoločnosti